kardosdrur/scandi-wiki huggingface dataset:
Mike Simpson (politiker)

Mike Simpson (11. december 1962 – 18. december 2009) var en amerikansk forretningsmand, politiker, og medlem af det Demokratiske parti i USA.

I 2006 blev han valgt til Repræsentanternes Hus i Michigan. Mike Simpson, gjorde også tjeneste i den amerikanske hær.

Mike Simpson døde af et hjerteanfald den 18. december 2009 efter at han i længere tid havde haft en sjælden blodsygdom.

Personer fra Michigan
Politikere fra USA
Frysehus

Frysehuse (også kendt som frostbox-centraler eller Frysebokse)blev typisk bygget i slutningen af 1940'erne og fremefter af lokale frysehusforeninger udsprunget af Andelsbevægelsen. Medlemmerne betalte hver et årligt indskud som gik til frysehusbestyrerens løn, driften og renterne på lånet til byggeriet.

I frysehuset lå køleanlæg og frysebokse. Jo mere boksplads, jo mere skulle man betale. I boksene opbevarede man kød, fjerkræ, grønsager og bær mv, før det var almindeligt at have frysere i hjemmet. Frysehuse var ofte placeret centrale steder ved vejkryds eller i forbindelse med mejerier, flere steder ses det at der fortsat er bustoppesteder i forbindelse med frysehuse, skønt de ikke længere er i drift.

I 1958 fandtes der 3000 af slagsen i Danmark. De fleste frysehuse stoppede aktiviteterne i løbet af 1970'erne og 1980'erne, da det blev almindeligt udbredt med kummefryser i de enkelte hjem. I dag er kun få af de gamle frysehusforeninger tilbage. Der er Agerbæk Andelsfryseforening som har ekisteret siden 1949 og har 24 aktive bokse i deres frysehus, samt frysehuset på Helnæs på Sydfyn. 

Der findes dog fortsat store kommercielle frysehuse henvendt til virksomheder som beskæftiger sig indenfor levnedsmiddelindustrien, transportsektoren eller catering.

Kilder 

Bygninger, konstruktioner og anlæg
Køleteknik
One Night

"One Night" er en komposition fra 1956 af Dave Bartholomew og Pearl King, indspillet af Elvis Presley den 23. februar 1957 og udsendt af RCA som A-siden på en singleplade med "I Got Stung" (Aaron Schroeder, David Hill) som B-side. 

Den 24. september 2002 udgav RCA en CD med titlen "ELV1S 30 #1 HITS" (bemærk at 'i' i Elvis er erstattet af et 1-tal), hvor "One Night" var med. Denne nye CD blev, ligesom i sin tid sangene på den, nummer 1 på hitlisterne rundt om i verden, – 25 år efter kunstnerens død!

Derudover findes et større antal liveindspilninger, også med Elvis og udsendt på nogle af hans koncert-LP'er.

One Night Of Sin 
"One Night" var allerede året før et mindre hit for Smiley Lewis under titlen "One Night Of Sin".

Elvis indspillede "One Night Of Sin" den 18. januar 1957 i Paramounts studier i Hollywood, men pladeselskabet anså linjen 'One night of sin is what I am paying for' for lige lovlig vovet, hvorefter Elvis en månedstid senere indspillede den lidt mere stuerene "One Night", hvor den kritiske linje er ændret til 'One night with you is what I'm now praying for'.

Elvis Presleys version af "One Night Of Sin" blev først udgivet længe efter hans død. Det var på LP'en Elvis – A Legendary Performer, vol. 4, der udkom i 1983.

Andre versioner 
Cher sang "One Night" på sin 'Love Hurts Tour' i 1992.

Big Fat Snake havde "One Night Of Sin" med på sin koncert-CD med hyldest til de gamle rock-klassikere. CD'en blev indspillet på 'Værket' i Randers den 7. april 2003 og udgivet senere samme år. Den havde titlen One Night Of Sin.

Referencer 

Elvis Presley-sange
Sange fra 1956
Rock and roll-sange
Brittany Murphy

Brittany Anne Murphy (10. november 1977 – 20. december 2009) var en amerikansk skuespillerinde og musiker.

Liv og karriere

Tidlige liv 
Murphy blev født i Atlanta i Georgia. Hendes forældre blev skilt da hun var to år gammel, og hun voksede op i Edison i New Jersey, og i Burbank i Californien sammen med sin mor.

Karriere 
Da hun var ni år gammel fik hun en syngende rolle i musicalen Les Misérables, og inden hun fyldte tretten havde hun en kontrakt med en manager.

Murphy fik sit første job i Hollywood da hun var fjorten år gammel, med rollen som "Brenda Drexell" i tv-serien Drexell's Class. Senere fik hun rollen som "Molly Morgan" i den kortlivede serie Almost Home. Hun var også vokalist i bandet Blessed With Soul tidligt i 1990'erne.

Siden den gang har hun medvirket i flere succesrige film, inkluderet Clueless (1995), 8 Mile (2002) og Uptown Girls (2003). Hun har også optrådt i flere tv-serier, blandt andet Sister, Sister, Boy Meets World, og som stemmen til "Luanne Platter" i den populære animerede tv-serie King of the Hill.

Hendes seneste roller er i filmene Little Black Book (2004), som blev en fiasko både blandt kritikerne og publikum, og den kritikerroste Sin City (2005).

Foråret 2006 lancerede Paul Oakenfold singlen "Faster Kill Pussycat" i samarbejde med Brittany Murphy. Sangen blev et populært hit i natklubberne i USA, og kom med på Billboards "Hot Dance Club Play chart". Den kom også på syvendepladsen på den britiske singleliste.

Død 
Murphy døde angiveligt af hjertestop 20. december 2009 i Los Angeles. Brittany Murphy blev begravet den 24. december 2009.

20. december 2009 blev Brittany Murphy fundet død i badet af sin mor. Hun blev erklæret død på Cedars-Sinai Medical Center i Los Angeles. Det kom senere frem, at lungebetændelse var skyld i hendes død. Fem måneder senere døde hendes enkemand af selvsamme sygdom.

Det fik Murphys mor til at hævde, at skimmelsvamp i parrets hjem havde ført til parrets dødelige lungebetændelse

Privatliv 
Murphy har gået ud med skuespilleren Ashton Kutcher, og var forlovet med talentspejderen Jeff Kwatinetz i 2004. I december 2005 forlovede hun sig med Joe Macaluso, en produktionsassistent hun mødte mens hun arbejdede på sættet til Little Black Book.

Udvalgt filmografi

Referencer

Eksterne henvisninger

Interviews 
 interview august 2003, LatinoReview
 interview oktober 2001, Mr. Showbiz 
 interview maj 2000, Brant Publications
 interview marts 1999, Bikini Magazine

Skuespillere fra USA
Sangere fra USA
Tyler Connolly

Tyler Connolly (født 26. august 1975) er forsanger og guitarist i det canadiske rockband Theory of a Deadman.

Sangere fra Canada
Guitarister fra Canada
Exam.scient.

Titlen exam.scient. (latin: examinatus/examinata scientium) er en akademisk grad, som danske universiteter og højere læreanstalter fra 1968 til 1995  tildelte personer, der havde afsluttet en bifagsuddannelse i et naturvidenskabeligt fag.

Akademiske grader
Vøringfossen

Vøringfossen (staves også Vøringsfossen) er et vandfald, som er en del af elven Bjoreio i Eidfjord kommune i Vestland fylke i Norge. Fossen har et lodret fald på 145 meter og et totalt fald på 182 meter.

Vøringfossen ligger tæt ved rigsvej 7 længst inde i Måbødalen i Hardanger, og var Norges mest besøgte naturattraktion i 2006. 

Vandmængden i elven er reguleret i forbindelse med udnyttelse af vandkraften, men der er dog et minimumskrav til vandmængden i vandfaldet på 12 m3 vand i sekundet i sommersæsonen.

Historie 
Frem til 1821 var Vøringfossen knapt kendt af andre end lokalbefolkningen. Da rejste professor Christopher Hansteen  over Hardangervidda for at foretage astronomiske observationer. Da han på vej ned mod Eidfjord flere gange standsede for at kigge nærmere på fossefaldene, sagde hans to assistenter, der bar hans udstyr, at det var da ingenting: "Vi kan vise dig en foss, der er mindst 1.400 meter høj." Det troede Hansteen ikke på, men blev dog "gennemrystet" ved synet af Vøringfossen, selv om han bedømte faldhøjden til "kun" 280 meter, ved at smide sten ned fra kanten og måle tiden med sit lommeur. Hansteens besøg blev Vøringfossens gennembrud som nationalt symbol og naturattraktion. Ola Garen besluttede i 1880'erne at bygge et hotel på toppen af fossefaldet. Den eneste vej derop var en sti med 1.500 trappetrin opad Måbøbjerget, samt en ridevej fra 1872, bygget for at fragte engelske turister ind til fossen. I 1891 blev en ny vej med tunneler bygget langs Eidfjordvandet, og samme år stod Fossli (li = skovklædt bjergside) hotel færdigt, tegnet i jugendstil af arkitekt Frederik Konow Lund. I 1893 blev Vøringfossen målt med snor, og den virkelige højde afsløret: 163 meter. Ca 1900 begyndte de store cruise-skibe at gå ind til Eidfjord, og derfra blev passagererne fragtet med hest og vogn op gennem dalen. I 1915 snirklede den første bil, en Opel, sig op til Fossli bro. Først seks år senere kunne man køre helt frem til hotellet. Gamle rigsvej 7 regnes som et mesterstykke af ingeniørkunst, men udgjorde efterhånden en flaskehals for trafikken. I 1986 åbnede den nye rigsvej 7 med fire tunneler.

Se også 
 Sysenvatnet
 Sysendæmningen
 Sima kraftværk

Henvisninger

Galleri

Eksterne henvisninger 

 Vøringsfossen 
 Billede
 Vøringsfossen på europeanwaterfalls.com
 Innovasjon Norge 

Vandfald i Vestland
Seværdigheder i Norge
Eidfjord
Samba d'Or

Samba d'Or ("Samba Guld") er en pris, der gives til den bedste brasilianske fodboldspiller i Europa, uddelt af Sambafoot Association. Den første pris blev uddelt i 2008.

Vinderen af Samba d'Or udvælges af tre parter: Sambafoot Association, elleve brasilianske fodboldspillere og stemmer fra internetbrugere. 30 kandidater var nomineret i 2008. Afstemningen fandt sted den 1.-30. december 2008. Vinderen i 2008 var AC Milans midtbanespiller Kaká. Manchester Citys Robinho og Sevilla FCs Luis Fabiano fik hhv. anden- og tredjepladser. Kaká fik 25% af stemmerne, Robinho 14% og Fabiano 13%.

References 
 

Fodboldpriser
Parc de Bercy

Parc de Bercy er en gruppe af tre forbundne haver i 12. arrondissement i Paris. Det samlede areal er på omkring 14 hektar, og de nærmeste metrostationer er Cour Saint-Émilion og Bercy.

De tre haver er skabt i perioden 1993-97 og betegnes henholdsvis "Den romantiske have", "Blomsterbedet" og "Engene". "Den romantiske have" er præget af fiskedamme og sandområder, "Blomsterbedet" har fokus på planter i bred forstand, mens "Engene" har store græsområder med høje skyggende træer.

Eksterne henvisninger 

Haveanlæg i Paris
Repræsentativitet

Repræsentativitet er et fagudtryk i stikprøveteori og sociologisk metode. Det skal understreges, at kun en undersøgelse af hele populationen kan give et helt sikkert udtryk for de egenskaber, der undersøges. Men en stikprøve skal så vidt muligt repræsentere hele populationen. En stikprøve vil altid indebære en usikkerhed i forhold hertil. Usikkerheden formindskes, hvis stikprøven udvides. Ligeledes er det valgte signifikansniveau, dvs. den usikkerhed, forskeren accepterer, afgørende for vurderingen af stikprøven.

Vurdering af stikprøve 
I nedenstående tabel er valgt et signifikansniveau på +-5%, hvilket er normalt ved denne type undersøgelser.

Tabellen viser, at undersøgelser med 1600 deltagere – uanset populationens størrelse – har en usikkerhed på +- 3%, hvis en bestemt kategori i undersøgelsen udgør 25% af de adspurgte. I en vælgerundersøgelse betyder det fx, at hvis et parti måles til 25% af stemmerne, vil det reelt opnå 22% – 28% af stemmerne. Tilsvarende vil et parti, der har opnået 5% af stemmerne, reelt kunne påregne mellem 3,5% og 6,5% af stemmerne. Relativt set er usikkerheden altså størst for de små partier.

Andre usikkerhedsfaktorer 
 
En forudsætning for at signifikansniveauet kan beregnes er, at sandsynligheden for at den enkelte enhed i populationer kommer med i stikprøven er kendt. Dette indebærer i princippet, at populationen skal være kendt og at det ligeledes skal være kendt, hvor stor sandsynlighed de enkelte enheder har for at komme med i stikprøven med den valgte udvælgelsesmetode.

Udvælgelse 

Ovenstående tabel hviler på den forudsætning, at stikprøven er tilfældigt sammensat. Hvis vi antager, at der er tale om en vælgerundersøgelse via telefoninterview er denne forbundet med nogle metodiske fejlmuligheder: For det første vil vælgere uden telefon ikke kunne deltage i undersøgelsen, mens vælgere med flere telefonnumre muligvis vil kunne deltage flere gange. For det andet vil man kunne ringe til personer, som ikke er vælgere.

Frafald 

Ved telefoninterviews vil der være en gruppe af de udvalgte, som ikke træffes eller som ikke ønsker at svare på de stillede spørgsmål. Erfaringsmæssigt er frafaldet ca. 30%. Jo færre, der oprindeligt var udtrukket til interview, jo størrre er risikoen for systematisk frafald.

Alternativ betydning 
 
Repræsentativitet anvendes i historiefaget om spørgsmålet, hvor stor en andel af et bestemt materiale, der er kendt eller overleveret i forhold til det, der er ukendt eller gået tabt.

Referencer

Litteratur 
 Bjerg, Ole og Kaspar Villadsen (red.)(2006): Sociologiske metoder. Fra teori til analyse i kvantitative og kvalitative studier, Kbh.
 Just, Steen (2000): Statistiketik, Samfundslitteratur

Statistik
Survey-metodik
Historie
Bondeoprøret i Flandern

Bondeoprøret i Flandern 1323-1328 var en folkelig opstand i Flandern i slutningen af Middelalderen. Det startede som en række mindre spredte optøjer fra slutningen af 1323 som eskalerede til et omfattende samlet oprør der dominerede regionen Flandern de næste fem år, indtil 1328. Oprøret var forårsaget af brandbeskatning af Greven af Flandern Ludvig 1. af Flandern, samt af hans pro-franske forhold. Oprørene havde ledere i byerne og landfraktionen der sammen besad størstedelen af Flandern i 1325.

Oprøret blev ledet af Nicolaas Zannekin, en rig landmand fra Lampernisse. Zannekin og hans mænd erobrede byerne Nieuwpoort, Veurne, Ieper, og Kortrijk. I Kortrijk formåede Zannekin at tage greven til fange. Forsøg på at indtage Gent og Oudenaarde i 1325 mislykkedes hvorefter den franske konge Karl IV greb ind og Ludvig blev løsladt igen i februar 1326 og der blev underskrevet en fredsaftale.
Freden brød imidlertid snart sammen og Ludvig flygtede til Frankrig, hvor det lykkedes ham at overtale den nye konge Filip IV at komme ham til hjælp. I Slaget ved Cassel 1328 blev Zannekin og hans tilhængere afgørende besejret af den franske hær.

Referencer 
 

Nederlandene i middelalderen
Belgiens historie
Flandern
Nicolaas Zannekin

Nicolaas Zannekin (? – 23. august 1328) var en flamsk bondeleder, bedst kendt for sin rolle i Bondeoprøret i Flandern 1323-1328.

Nicolaas Zannekin var en rig bonde fra Lampernisse. I begyndelsen af det 14. århundrede påtog Zannekin sig rollen som leder af det store bondeoprør rettet mod Greven af Flandern Ludvig 1. af Flandern, hans brandbeskatning og pro-franske politikker.

Zannekin og hans mænd erobrede byerne Nieuwpoort, Veurne, Ieper, og Kortrijk. I Kortrijk formåede Zannekin at tage greven til fange. Forsøg på at indtage Gent og Oudenaarde i 1325 mislykkedes hvorefter den franske konge Karl IV greb ind og Ludvig blev løsladt igen i februar 1326 og der blev underskrevet en fredsaftale.
Freden brød imidlertid snart sammen og Ludvig flygtede til Frankrig, hvor det lykkedes ham at overtale den nye konge Filip IV at komme ham til hjælp. I Slaget ved Cassel 1328 blev Zannekin og hans tilhængere afgørende besejret af den franske hær. Zannekin faldt i slaget.

Referencer 
 

Personer fra Flandern
Tjek fødselsår
Proof (rapper)

DeShaun Dupree Holton bedre kendt som Proof (født 2. oktober 1973 i Detroit, Michigan, USA – død 11. april 2006, Detroit, Michigan, USA) var et af medlemmerne i hiphopkollektivet D12, hvor Eminem var frontfigur.

Proofs første kunsternavn var Maximum, hvilket han brugte i Junior High School. Proof var bedst kendt for at være Eminems bedste ven og pressechef, med navne som "Big Proof", "P", "Derty Harry" og "Oil Can Harry". Han var også Eminems forlover. Proof begyndte sin karriere i en freestyleturnering arrangeret af en hip hop-organisation i Detroit. Det var der han mødte og blev venner med flere medlemmer af det, der senere blev til D12.

Proofs største succes kom i 1995, da han vandt en konkurrence i freestylerap, der blev arrangeret af et af de største hiphopmagasiner, The Source. Proof mødte Eminem på Junior High. Han anbefalede Eminem at være med i sin rapkonkurrence. I 2000 turnerede Proof sammen med Eminem, Dr. Dre, Ice Cube, Xzibit og Snoop Dogg i Up In Smoke Tour, som en hype man rapper for Eminem. Han optrådte også i filmen 8 Mile sammen med Eminem og Xzibit. Selv om personen Future i filmen, var baseret på ham, blev denne spillet af Mekhi Phifer, mens Proof selv spillede Lil' Tic, en freestylerapper, der slår hovedpersonen med sit battlevers.

Den 11. april 2006 blev Proof dræbt af et pistolskud i hovedet på CCC Club af dørmanden Mario Etheridge i Detroit, efter at have skuddræbt militærveteranen Keith Bender, Jr.

Filmografi 
 Age Ain't Nothing but a Number (musikvideo, 1992), statist
 8 Mile (2002), Lil Tic
 The Longest Yard (2005), Basketball Convict

Diskografi 
 Fuckin’ Backstabber/Soul Intent (1995) 
 I Miss the Hip Hop Shop (2004) 
 DJ Salam Wreck Presents: Proof - Grown Man Shit (2005)
 Searching for Jerry Garcia (2005)

Referencer

Eksterne henvisninger 

 

Rappere fra USA
Afroamerikanere
Anarkistisk Catalonien

Anarkistisk Catalonien var betegnelsen for det område, der under den spanske borgerkrig i perioden fra den 21. juli 1936 til den 10. februar 1939 var selvudråbt som værende statsløst og som værende et social anarkistisk og anarko-syndikalistisk samfund. Anarkistisk Catalonien var beliggende indenfor det område, der i dag udgør det moderne Catalonien.

Anarkisterne indgår i regeringen 
 
I 1936 besluttede de største anarkistiske bevægelser og fagforeninger CNT-FAI, efter flere afslag, at samarbejde med den spanske regering ledet af Francisco Largo Caballero. Den 6. november blev Juan García Oliver justitsminister, Joan Peiró minister for industri, og Federica Montseny blev sundhedsminister.
Under den spanske borgerkrig, kritiserede nogle anarkister uden for Spanien CNT-FAI lederskab for at indgå i regeringen, og gå på kompromis med de kommunistiske partier. Under den spanske borgerkrig gik den anarkistiske bevægelse i Spanien på kompromis med sine grundlæggende principper.

Den spanske revolution 
Anarkisme var ildeset af regeringen i Den Spanske Republik, der så anarkisterne som en trussel, og for at være iloyale over for både Republikken og krigen. Sammenstød var særligt onde mellem Sovjetisk støttede kommunister og anarkister, da bevægelserne ofte befandt sig helt i modstrid med hinanden. Store dele af Spanien's økonomi blev sat under arbejderkontrol; i anarkistiske højborge som Catalonien, var tallet så højt som 75%. Fabrikker blev styret via arbejderdemokrati; områder blev kollektiviserede og styret som frie kommuner. Selv steder som hoteller, barbersaloner, og restauranter var kollektivt ledet og blev styret af de ansatte. Nogle steder var penge fjernet helt, og andre steder var penge erstattet med værdikuponer.

De nye anarkistiske samfund arbejdede efter socialistiske anarkistiske principper; beslutninger blev truffet gennem direkte demokratiske råd for almindelige borgere, uden nogen form for bureaukrati. Ud over den økonomiske revolution, var der også en social revolution. Nogle normale spanske traditioner blev anset som "undertrykkende" og afskaffet. For eksempel blev ideen om "fri kærlighed" populær, og det var i orden at være homoseksuel og biseksuel.

De løbende konfrontationer mellem kommunisterne og anarkisterne medførte i slutningen af 1930'erne, at anarkisterne tabte terræn. Et større slag i 1937 i Barcelona mellem en kommunistisk ledet politistyrke og anarksiterne ledte til mindst 500 dræbte, hvilket demonraliserede den anarkistiske bevægelse. Regeringsstyrker trængte herefter ind i byen og afvæbnede anarkisterne.

Anarkisme
Catalonien
Spaniens historie
Spanske borgerkrig
Sin City (film)

Sin City er en amerikansk film fra 2005, baseret på tegneserien Sin City af Frank Miller.
Filmen tager udgangspunkt i historierne "The Customer is Always Right", "Sin City (The Hard Goodbye)", "The Big Fat Kill", og "That Yellow Bastard", og er instrueret af Robert Rodriquez og Frank Miller selv, med Quentin Tarantino som gæsteinstruktør.

Rolleliste 
 Jessica Alba som Nancy Callahan
 Devon Aoki som Miho
 Alexis Bledel som Becky
 Powers Boothe som Senator Roark
 Rosario Dawson som Gail
 Benicio del Toro som Jackie Boy
 Michael Clarke Duncan som Manute
 Carla Gugino som Lucille
 Josh Hartnett som The Man
 Rutger Hauer som Cardinal Roark
 Jaime King som Goldie/Wendy
 Michael Madsen som Bob
 Brittany Murphy som Shellie
 Clive Owen som Dwight McCarthy
 Mickey Rourke som Marv
 Nick Stahl som Roark Jr./Yellow Bastard
 Bruce Willis som Hartigan
 Elijah Wood som Kevin
 Makenzie Vega som Nancy Callahan som 11-årig

Referencer

Eksterne henvisninger 

 
 Official Sin City website 
 
 Sin City Wikia 
 Roger Ebert's original review of Sin City  
 Sin City Trailer 1 (14.5 MB, Quicktime) 
 Frank Miller`s Sin city & 300 & Spirit  – Database articles, images and other files about Frank Millers and his comics adaptation. 
 Detailed Comparison between Theatrical Version and Special Edition 
 An extensive interview with Miller and Rodriguez (59:39 minutes, click "Extended Audio") 
 The Spoilers Alternate DVD Commentary of Sin City 
 Peter Sanderson's indepth analysis of the film 
 IGN UK Interview with Frank Miller 

Amerikanske film fra 2005
Film instrueret af Frank Miller
Film instrueret af Robert Rodriguez
Film instrueret af Quentin Tarantino
Sort-hvide film fra USA
Film baseret på tegneserier
Neo-noir
Actionfilm fra USA
Humleore

Humleore, beliggende Humleorevej 29 i Vigersted Sogn, tidligere Ringsted Herred, nuværende Ringsted Kommune, et et landsted og en tidligere skovejendom. Skoven er nu ejet af Christian William greve Ahlefeldt-Laurvig, som også ejer Dragerup og Munkholm skovene ved Eriksholm.

Oprindeligt tilhørte den Rosengård i Kværkeby, men i 1930 blev den købt af den danske gesandt N.P. Arnstedt, som i 1934 på fundamenterne at den gamle gård lod opføre et toetages landsted kaldet Humleorehus. Arkitekt var I. Hartmann-Petersen. Ejendommen var da på 1200 tønder land, omfattende frugtplantager, gartneri, orangeri og hønseri ud over skovene. I 1942 blev ejendommen moderniseret ved Palle Suenson. Parken var anlagt 1934-1945 efter tegninger af C.Th. Sørensen, der også tilføjede et væksthus til stedet

N.P. Arnstedts søn, Niels Arnstedt, var modstandsmand, og i faderens fraværelse blev huset anvendt til illegalt at huse modstandsfolk. Bl.a. var Gunnar Dyrberg på rekration på Humleore.

I 1980 overtog et barnebarn af N.P. Arnstedt ejendommen og rev den ene etage og en længe ned. Den resterende bygningskrop blev forsynet med stråtag. Væksthuset blev også revet ned. I 2005 skiftede Humleorehus atter ejer og drives i dag som eksklusive selskabslokaler med mulighed for overnatning af Christina Ristock

Kilder og eksterne henvisninger 
 Humleorehus' hjemmeside

Hoteller i Danmark
Bygninger, konstruktioner og anlæg i Ringsted Kommune
Skovgodser i Danmark
Mette Lysdahl

Mette Lysdahl er en dansk skuespillerinde uddannet i Meisnerteknikken fra Melbourne Acting School i Australien og Chinese University of Hong Kong.

Mette Lysdahl voksede op i Gullestrup, Herning Kommune, og startede sin karriere som teenager i lavbudget produktioner, samt nationale reklamer, før hun rejste til Melbourne for at forfølge de professionelle skuespillerambitioner.

Hun har bl.a. medvirket i danske produktioner som reklamefilm for Jolly Cola og Sirius, spillefilmene Under sandet, Klassefesten 2, Guldhornene og tv-serier som Historien om Danmark, Smatkassen, Forbrydelsen og De 7 drab, en række tyske Film og tv-produktioner som Deutschstunde, 37, München Mord - Einer der's geschafft hat, Kommissæren og havet og SOKO Wismar samt internationale produktioner som The Spiral og Hitman: Absolution.

Ved siden af skuespillerkarrieren har Mette Lysdahl en kandidatgrad i film- og medievidenskab fra Københavns Universitet og har arbejdet som udvikler af adskillige mindre tv-produktioner i Hong Kong og København.

Filmografi 
 Guds børn (1999)
 Guldhornene (2007)
 Anja og Viktor - Brændende kærlighed (2007)
 Forbrydelsen (tv-serie, et afsnit, 2007)
 De 7 drab (tv-serie, et afsnit, 2009)
 SOKO Wismar (tv-serie, et afsnit, 2011)
 Großstadtrevier (tv-serie, et afsnit, 2012)
 The Spiral (tv-serie, fire afsnit, 2012)
 Kommissæren og havet (tv-serie, to afsnit, 2013-2017)
 Klassefesten 2 - Begravelsen (2014)
 Under sandet (2015)
 Historien om Danmark (tv-dokudramaserie, et afsnit, 2017)
 Ein starkes Team (tv-serie, et afsnit, 2017)
 Münchner Mord: Einer der's geschafft hat (tv-film, 2017)
 37 (2018)
 Deutschstunde (2019)

Eksterne henvisninger 
 Personlig hjemmeside 
 

Skuespillere fra Danmark
Personer fra Herning